Der kæmpes en ihærdig kamp om vælgernes gunst. Selvom der er meget på spil, turde de to politiske rivaler fra SF og Venstre, Melina Andersen (SF) og det nuværende folketingsmedlem Marie Bjerre (V) alligevel udfordre hinanden. Taberen skulle noget så problematisk som at anbefale sin modstander - midt i en afgørende valgkamp. Baggrunden var lidt mere alvorlig. Det anslås at der årligt smides otte millioner cigaretskodder i vores byer og natur. Derfor skulle de to kandidatkvinder se hvem der kunne samle mest affald i Aalborgs vestby på en halv time søndag eftermiddag. - Jeg synes det er en vigtig happening. Vi fandt overraskende meget affald på en halv time. Alt fra flasker til et håndklæde og en sandal. Særligt under buske i parker gemmer der sig meget, fortæller Marie Bjerre (V). Eksempelvis cigaretfiltre består af plastik, der tager mellem et og fem år om at nedbrydes til giftig mikroplast, som skader og forurener vores grundvand. Men selvom Marie Bjerre siger hun fandt 'overraskende meget', fandt hun dog ikke nok - i hvert fald ikke nok til at finde mest. Det var i stedet den unge SF'er, der fik proppet mest skrald i plasticsækken. - Jeg er glad for, at vi kunne bidrage bare en lille smule til at sikre vores rene drikkevand. Politisk er vi nødt til at gøre meget mere for, at alle kan passe på vores natur og miljø, siger Melina Andersen. Se straffen herunder.

Referat:
Der er dog tale om et tabt væddemål søndag eftermiddag.